text: I I.
  Caeterum Augusto, factione jam omni feliciter debellatâ, de ordinanda Repub. anceps cum Agrippa inprimis & Mecaenate, amicorum intimis, deliberatio fuit. Horum ille, sicut Dio Lib. lii. Historiae Romanae luculenter tradit, ut Rempub. Senatui & Popul. Romano redderet, neque pristi-nam ejus formam mutaret, auctor fuit. Democratia inprimis laudata; quod aequalitatis, quae in eâ est, & nomen speciosum & res justissima sit. Qui enim, inquit, eandem naturam acceperunt, ex eâdem gente nati, iisdem moribus imbuti sunt, iisdem legibus utuntur, eundem corporum animorumque usum patriae exhibent, qui non eos justum sit caeterorum quoque omnium honorum participes esse? Qui enim eadem conditione nati sunt, aequalitatem appetunt, eâque potiti gaudent, destituti dolent; neque volunt sub unius semper esse imperio, neque ferunt se laborum, periculorum, impendiorumque participes, rerum meliorum communione privari. Ista pro Democratia tum ille. Verum ut haec gerendae Reipub. forma non est illaudabilis, neque eâ melior est Monarchia, ita eam Romanorum rebus tum non convenisse cum Tacito judicamus. Pacis, inquit ille, interfuit, ut ab uno Respubl. regeretur.